Brian Mikkelsen (KF), 2010-10-26:
Tak for de mange positive bemærkninger, som betyder, at det ser ud til, at vi enstemmigt kan vedtage forslaget her i Folketinget.
Flere af ordførerne har jo sagt, at det er kompliceret stof.
Det er det også, og derfor vil jeg også gennemgå forslaget heroppefra, men jeg vil også tilkendegive, både fordi der kom spørgsmål fra hr. Jens Christian Lund og fru Pia Adelsteen, at mine embedsmænd selvfølgelig gerne vil foretage en teknisk gennemgang af forslaget i udvalget.
Vi må lige koordinere, hvordan det kommer til at foregå, men det stiller vi selvfølgelig gerne op til.
Formålet er jo enkelt.
Flere af ordførerne har jo også været inde på, at det skal være nemmere at etablere sig og udøve virksomhed, som udsteder af elektroniske penge.
Lovforslaget er jo til gavn for markedet, for forbrugerne, sådan så man får et marked for udstedelse af elektroniske penge, som også vil være til gavn for valgfriheden for forbrugerne.
Elektroniske penge er et betalingsmiddel, som jo i større og stigende grad anvendes i stedet for kontante midler.
Der kan f.eks. være tale om elektroniske penge, når der udstedes elektroniske gavekort til et butikscenter, eller når en elektronisk pengeværdi er lagret på en konto på nettet, som via en adgangskode giver adgang til køb i flere forskellige internetbutikker.
Ønsket med lovforslaget er samtidig at skabe lige konkurrencevilkår for udstedere af elektroniske penge og udbydere af betalingstjenester.
Med lovforslaget sikrer vi således en moderniseret og mere teknologineutral regulering, som svarer til reguleringen af betalingsinstitutterne.
Høringen har også vist, at der generelt er stor opbakning til lovforslaget, ligesom ordførernes taler jo også viste, at der er opbakning her i Folketinget til forslaget.
Som led i moderniseringen af de gældende regler fjerner vi med lovforslaget kravet om, at der ikke må udstedes elektroniske penge med en højere værdi end 300 euro.
Denne bestemmelse er en dansk regel, som ikke er baseret på EU-krav, og skyldes ikke, at der for dette område er et særligt forbrugerhensyn at varetage.
Ved at fjerne den begrænsning skaber vi øget mulighed for et større og mere varieret udbud af tjenesteydelser.
Endvidere nedsættes kravene til e-penge-institutternes kapital, så de fremover skal have en kapital på 350.000 euro.
Det gør det mindre kapitaltungt at starte virksomhed som e-penge-udsteder.
Sammenholdt med de andre krav, der stilles for at få tilladelse som e-penge-institut, vurderes det, at nedsættelsen ikke har indflydelse på sikkerheden ved at købe elektroniske penge.
Endelig vil e-penge-institutter fremover som noget nyt kunne udøve anden virksomhed end blot udstedelse af elektroniske penge.
En tilladelse som e-penge-institut indebærer således, at instituttet bl.a. må udbyde betalingstjenester.
Det kan f.eks. være pengeoverførselsvirksomhed.
Med lovforslaget sikrer vi samtidig en ordentlig forbrugerbeskyttelse.
Det vil således fremover være et krav, at alle, der udsteder elektroniske penge, skal have tilladelse, hvad enten man ønsker at drive e-penge-virksomhed eller blot i begrænset omfang vil udstede elektroniske penge, f.eks. hvis et butikscenter vil udstede et gavekort.
Forslaget indeholder en række krav, som skal opfyldes, for at en virksomhed kan få en tilladelse som e-penge-institut.
Det drejer sig bl.a. om krav til startkapital og løbende kapitalkrav samt en række organisatoriske krav, herunder også opfyldelse af reglerne om god skik.
En begrænset tilladelse gives på mere lempelige vilkår.
Der kræves bl.a. ikke opfyldelse af kapitalkrav.
Reglerne om begrænset tilladelse er ikke direktivbestemt.
Det er en dansk særregulering.
E-penge-direktivet giver medlemsstaterne mulighed for at undtage grupper af udstedere af elektroniske penge fra kravet om tilladelse.
Undtagelsen gælder, når udsteders samlede forpligtigelser i forbindelse med uindfriede elektroniske beløb ikke overstiger 5 mio. euro.
Det er imidlertid vurderingen, at en sådan undtagelse ikke på nuværende tidspunkt er hensigtsmæssig i forhold til forbrugermæssige hensyn, hvorfor vi går videre end direktivet.
Dermed kommer reguleringen også til at svare til reglerne for udbydere af betalingstjenester.
E-penge-institutter og institutter med begrænset tilladelse vil være underlagt tilsyn fra Finanstilsynet og vil bl.a. være forpligtet til at meddele Finanstilsynet, hvis der sker ændringer i de forhold, der ligger til grund for tilladelse til at udstede elektroniske penge.
Med de ord og med tilsagnet om en teknisk gennemgang i udvalget håber jeg på, at vi får en god behandling af forslaget i udvalget.